b'\n_START_ARTICLE_\nAlexander de Seversky\n_START_PARAGRAPH_\nAlexander de Seversky (ven. \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80 \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb5\xd0\xb2\xd0\xb8\xd1\x87 \xd0\x9f\xd1\x80\xd0\xbe\xd0\xba\xd0\xbe\xd1\x84\xd1\x8c\xd0\xb5\xd0\xb2-\xd0\xa1\xd0\xb5\xd0\xb2\xd0\xb5\xd1\x80\xd1\x81\xd0\xba\xd0\xb8\xd0\xb9, Aleksandr Nikolajevit\xc5\xa1 Prokofjev-Severski; 7. kes\xc3\xa4kuuta 1894, Tbilisi, Ven\xc3\xa4j\xc3\xa4n keisarikunta \xe2\x80\x93 24. elokuuta 1974 New York City) oli ven\xc3\xa4l\xc3\xa4issyntyinen yhdysvaltalainen lentokonesuunnittelija. _NEWLINE_De Seversky oli Ven\xc3\xa4j\xc3\xa4n laivaston lent\xc3\xa4j\xc3\xa4 ensimm\xc3\xa4isess\xc3\xa4 maailmansodassa, jossa h\xc3\xa4n menetti toisen jalkansa. H\xc3\xa4n jatkoi lent\xc3\xa4mist\xc3\xa4 sodassa saavuttaen kaikkiaan 13 ilmavoittoa saksalaisista. Vuonna 1917 h\xc3\xa4n oli Yhdysvalloissa osana Ven\xc3\xa4j\xc3\xa4n laivaston lentojoukkojen vierailua. H\xc3\xa4n j\xc3\xa4i tuolloin Yhdysvaltoihin. H\xc3\xa4n toimi koelent\xc3\xa4j\xc3\xa4n\xc3\xa4, ja h\xc3\xa4nest\xc3\xa4 tuli kenraali Billy Mitchellin avustaja. Mitchell oli douhetisti, eli h\xc3\xa4n uskoi niin sanottuihin strategisiin lentopommituksiin.   _NEWLINE_De Seversky sai vuonna 1921 patentin lentokoneen ilmatankkaukseen. Vuonna 1927 h\xc3\xa4n sai Yhdysvaltain kansalaisuuden._NEWLINE_De Seversky perusti Seversky Aircraft Corporation yhti\xc3\xb6n vuonna 1931. H\xc3\xa4n sai useita hyvi\xc3\xa4 tilauksia Yhdysvaltain liittovaltiolta, mutta yhti\xc3\xb6n talous oli heikoissa kantimissa niist\xc3\xa4 huolimatta. H\xc3\xa4net savustettiin omasta yhti\xc3\xb6st\xc3\xa4\xc3\xa4n. H\xc3\xa4n perusti Republic Aviation Companyn, joka toimi itsen\xc3\xa4isen\xc3\xa4 vuoteen 1965 asti, jolloin Fairchild osti sen._NEWLINE_De Seversky\xc3\xa4 on kutsuttu showmieheksi, joka viihtyi julkisuudessa. Toisen maailmansodan aikaan vuonna 1942 The New York Times julkisti uutisen: "Airplane Designer Rents Apartment: Major Seversky One of Seven New Tenants in 40 Central Park South."_NEWLINE_De Seversky kirjoitti vuonna 1942 kirjan Victory Through Air Power, josta sotapropagandaa tehnyt The Walt Disney Company teki samannimisen elokuvan. Kirja pyrki edist\xc3\xa4m\xc3\xa4\xc3\xa4n strategista pommittamista aikana, jolloin Yhdysvaltain maavoimien ilmavoimat (USAAF) ei pystynyt iskem\xc3\xa4\xc3\xa4n Japaniin ja Saksan taivaalla oli saatu tuta, mit\xc3\xa4 ilmatorjunta tekee pommikoneille. Vaikka h\xc3\xa4nen yhti\xc3\xb6ns\xc3\xa4 valmisti h\xc3\xa4vitt\xc3\xa4ji\xc3\xa4, h\xc3\xa4n kehotti hallitusta keskittym\xc3\xa4\xc3\xa4n suurten pommikoneiden valmistukseen. Vuonna 1946 de Seversky oli ajamassa Yhdysvaltain Strategic Air Commandin perustamista._NEWLINE_Vuonna 1964 h\xc3\xa4n kirjoitti ionipropulsiolla lent\xc3\xa4v\xc3\xa4n lentokoneen puolesta. Kun h\xc3\xa4n kuoli vuonna 1974, The New York Times julkisti asian hyvin poikkeuksellisesti etusivullaan.'